10 aprilie 2023

**Comunicat de presă**

Distrigaz Sud Rețele aduce următoarele precizări cu privire la sistarea temporară a alimentării cu gaze naturale **în localitatea Rucăr, județul Argeș:**

În urma unor pierderi de gaze depistate pe rețeaua de distribuție a gazelor naturale la un control periodic efectuat de echipele noastre, pe strada Dispensarului nr 13, s-a luat măsura sistării alimentării cu gaze naturale, fiind afectați **circa 1200 de clienți casnici și non-casnici din localitate.**

Echipele Distrigaz Sud Rețele sunt în teren și fac demersurile necesare pentru remedierea defectelor identificate. Reluarea alimentării cu gaze naturale a clienților afectați se va face în cursul serii de astăzi, 10 aprilie.

După reluarea realimentării cu gaze naturale, în cazul în care clienții simt miros de gaze, sunt rugați să aerisească imediat încăperea, să nu provoace scântei, să nu acționeze întrerupătoarele electrice, să nu folosească aparatele electrocasnice și, dacă este posibil, să închidă robinetul de alimentare cu gaze naturale. Ne cerem scuze pentru inconveniențele create clienților noștri și le mulțumim pentru înțelegere.

Biroul de Presă

*Distrigaz Sud Rețele este lider în distribuția de gaze naturale în România, cu o expertiză de peste 47 de ani în acest domeniu, având peste 2 milioane de clienți, circa 22.700 km rețea și 2.700 de angajați. Distrigaz Sud Rețele deține licență de operare pentru distribuția de gaze naturale în 851 de localități, pe raza a 20 județe din sudul și centrul României: Argeş, Brăila, Braşov, Buzău, Călăraşi, Constanţa, Covasna, Dâmboviţa, Dolj, Galaţi, Giurgiu, Gorj, Ialomiţa, Ilfov, Olt, Prahova, Tulcea, Vâlcea, Vrancea, Teleorman și Municipiul București.*